Document ID: 32014D0164

NÕUKOGU OTSUS,
11. veebruar 2014,
mis käsitleb rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni täiendava tulirelvade, nende osade, lisaseadiste ja laskemoona ebaseaduslikku valmistamist ja nendega ebaseaduslikku kauplemist tõkestava protokolli Euroopa Liidu nimel sõlmimist
(2014/164/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 114 ja artikli 207 lõike 4 esimest lõiku koostoimes artikli 218 lõike 6 punktiga a,
võttes arvesse Euroopa Komisjoni ettepanekut,
võttes arvesse Euroopa Parlamendi nõusolekut
ning arvestades järgmist:
(1)
Komisjon on nõukogu heakskiidul pidanud liidu nimel läbirääkimisi rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni täiendava tulirelvade, nende osade, lisaseadiste ja laskemoona ebaseaduslikku valmistamist ja nendega ebaseaduslikku kauplemist tõkestava protokolli („protokoll”) liidu pädevusse kuuluvate osade üle.
(2)
Kooskõlas nõukogu otsusega 2001/748/EÜ (1) allkirjastati protokoll 16. jaanuaril 2002, tingimusel et see sõlmitakse hilisemal kuupäeval.
(3)
Rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni (2) sõlmimine kiideti liidu nimel heaks nõukogu otsusega 2004/579/EÜ (3) ja see on tingimuseks, et liit saaks vastavalt kõnealuse konventsiooni artikli 37 lõikele 2 protokolliosaliseks.
(4)
Protokolliga sätestatakse meetmed, mis kuuluvad liidu ühise kaubanduspoliitika reguleerimisalasse. Vastu on võetud mitu liidu õigusakti, mille eesmärk on leevendada tavarelvade veo tõkkeid siseturu piires ja need tõkked kõrvaldada või reguleerida relvade eksporti kolmandatesse riikidesse.
(5)
Õiguslikult siduv dokument relvade vedu ja kontrolli käsitlevate kõrgeimate võimalike ühiste rahvusvaheliste normide kohta käsitleb liidu ainupädevusse kuuluvaid küsimusi, kuna kõnealused küsimused kuuluvad liidu ühise kaubanduspoliitika reguleerimisalasse või kuna protokolli sõlmimine võib mõjutada liidu vastu võetud ühiste eeskirjade reguleerimisala või seda muuta.
(6)
Kuivõrd protokollis sisalduvad sätted jäävad liidule antud pädevuse piiridesse, tuleks protokoll liidu nimel heaks kiita.
(7)
Liit peaks heakskiitmiskirja hoiuleandmisel andma protokolli artikli 17 lõike 3 kohaselt hoiule ka deklaratsiooni liidu pädevuse ulatuse kohta protokolliga reguleeritavates küsimustes.
(8)
Tulirelvade omandamise ja valduse kontrolli liidus ning liikmesriikides tulirelvade liikumisega seonduvaid formaalsusi reguleerib nõukogu direktiiv 91/477/EMÜ (4).
(9)
Kaitseotstarbeliste toodete liidusisese veo suhtes kehtivaid eeskirju ja menetlusi reguleerib Euroopa Parlamendi ja nõukogu direktiiv 2009/43/EÜ (5),
ON VASTU VÕTNUD KÄESOLEVA OTSUSE:
Artikkel 1
Rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni täiendav tulirelvade, nende osade, lisaseadiste ja laskemoona ebaseaduslikku valmistamist ja nendega ebaseaduslikku kauplemist tõkestav protokoll kiidetakse Euroopa Liidu nimel heaks.
Protokolli tekst on lisatud käesolevale otsusele.
Artikkel 2
Nõukogu eesistuja määrab isiku(d), kes on volitatud liidu nimel hoiule andma protokolli artikli 17 lõikega 3 ette nähtud heakskiitmiskirja ja deklaratsiooni pädevuse kohta, et väljendada liidu nõusolekut end protokolliga siduda. (6)
Deklaratsiooni tekst on lisatud käesolevale otsusele.
Artikkel 3
Käesolev otsus jõustub selle vastuvõtmise kuupäeval.
Brüssel, 11. veebruar 2014

Labels: 0
3
5